**AZIZI HAJI ABDULLAH**

Penulis cerpen dan novel ini dilahirkan pada 4 April 1942 di Bukit Meryam, Kota Kuala Muda, Kedah Darul Aman dan meninggal pada 21 Ogos 2011. Ayahnya, Haji Abdullah Md. Diah adalah antara yang menjadi ilham utamanya. Watak bapanya sudah sebati kepadanya dan sentiasa dalam fikirannya dan ini memudahkannya menghasilkan karya.

Mula mendapat didikan di Sekolah Melayu Bukit Meryam hingga lulus darjah V, Sekolah Agama Kepala Batas, Seberang Perai (1956-1965). Pendidikan yang diterimanya dari sekolah tersebut melayakkan Azizi menjadi guru agama. Azizi adalah bekas guru Pendidikan Islam di [Sekolah Kebangsaan Sungai Taka](http://ms.wikipedia.org/wiki/Sekolah_Kebangsaan_Sungai_Taka), [Serdang](http://ms.wikipedia.org/wiki/Serdang), [Kedah](http://ms.wikipedia.org/wiki/Kedah) (1965). Selepas bersara pada 1997, beliau menjadi editor akhbar bulanan [Utusan Pengguna](http://ms.wikipedia.org/w/index.php?title=Utusan_Pengguna&action=edit&redlink=1) terbitan [Persatuan Pengguna Pulau Pinang](http://ms.wikipedia.org/w/index.php?title=Persatuan_Pengguna_Pulau_Pinang&action=edit&redlink=1) ([CAP](http://ms.wikipedia.org/w/index.php?title=CAP&action=edit&redlink=1)) dan terus aktif berkarya menghasilkan novel serta kritikan politik berunsur satira.

Sebagai penulis cerpen, Azizi terbukti berjaya terutama kerana Azizi banyak menumpukan persoalan pokok dan watak-watak yang biasa dengan kehidupan sehari-hari. Cerpen-cerpennya yang berjudul “Bapa”, “Kipas Angin”, dan “Wau Kepala Burung” merupakan karya yang watak utama di dalamnya bersumberkan watak dan peribadi bapanya sendiri. Di samping memperlihatkan peningkatan dari segi jumlah karya yang dihasilkan, Azizi terus menunjukkan kemampuannya menghasilkan karya-karya yang bermutu.

Selain cerpen, Azizi juga telah menghasilkan beberapa buah novel. Antara novel beliau yang terkenal *Seorang Tua di Kaki Gunung*. Sebagai mengiktiraf sumbangan beliau kepada masyarakat dan negara, Azizi telah dianugerahkan bintang Ahli Mangku Negara (AMN), 1971, Bintang Kebaktian Masyarakat (BKM), 1986, Anugerah S.E.A. Write Award, 1988, Anugerah Oskar Sri Angkasa (drama radio terbaik), 1989/1990, Hadiah Karya Sastera (1972-1975), Hadiah Penghargaan Sayembara Cerpen Esso-GAPENA (1979) dan Hadiah Ketiga Sayembara Novel Nasional (mengenang Pak Sako) dan Anugerah MASTERA (2007).

Sejak di bangku sekolah menengah lagi, Azizi Haji Abdullah memang gemar menulis. Karyanya yang pertama disiarkan dalam akhbar *Warta Negara* (1963). Sejak itu Azizi terus menulis beberapa buah lagi rencana, drama pentas, drama radio dan drama tv. Namun, Azizi berjaya menemui kekuatannya dalam bidang penulisan cerpen, dan cerpennya yang pertama tersiar dalam *Warta Negara*. Cerpen “Sisa” disiarkan dalam [*Warta Mingguan*](http://ms.wikipedia.org/w/index.php?title=Warta_Mingguan&action=edit&redlink=1), [Pulau Pinang](http://ms.wikipedia.org/wiki/Pulau_Pinang) pada 1963, ‘Hj. Salikun Cuba Berkhalwat’ (1963), cerpen lain ialah “Sami Mekong” dan “Dua Seniman” (1966), cerpen “Di Pinggir Kampung Barzakh” (1975), cerpen “Beruk” (1970) menjadi teks sastera dalam antologi “Jejak Langkah” dan cerpen “Tulang Pekasam Ikan Puyu” telah diolah menjadi skrip drama TV. Pada tahun 1986, Azizi menerbitkan novel sulungnya, *Garis Lintang Anak Haram* dan *Senja Belum Berakhir* adalah novel kedua Azizi. Beliau menghasilkan sebuah lagi novel iaitu *Sami Mekong* (1976) dan novel *Seorang Tua di Kaki Gunung* telah memenangi hadiah kedua dalam Sayembara Novel anjuran Yayasan Sabah-GAPENA (1981). Karya Azizi banyak termuat dalam beberapa buah akhbar dan majalah tempatan. Antaranya *Mingguan Timur*, majalah *Keluarga*, akhbar *Persatuan Pengguna Pulau* *Pinang*, *Berita Minggu* dan *Dewan Masyarakat*.

Panel Hakim Hadiah Sastera berpendapat Azizi sebagai salah seorang cerpenis tanah air yang terbaik terutama setelah Azizi memenangi Hadiah Karya Sastera sejak tahun 1972-1975 berturut-turut. Sasterawan Negara Dato’ Shahnon Ahmad menyatakan, novel “Seorang Tua di Kaki Gunung” merupakan novel ‘Ketuaan mahkluk dan keajaiban alam’ dan menganggap Azizi adalah salah seorang pengarang berbakat besar alamnya dan tajam daya pengamatan.